Alpha 98.9

Ιστορικό

Ο σταθμός ξεκίνησε να εκπέμπει (αρχικά στους 98.7) στα μέσα του 1989 ως Seven X με ψυχαγωγικό χαρακτήρα και μετάδοση ξένης μουσικής. Στα μέσα της δεκαετίας του 1990 μετονομάστηκε σε Cool FM. Στα τέλη του 1999 άλλαξε ιδιοκτησία και στις 7 Σεπτεμβρίου, ανήμερα του σεισμού στην Πάρνηθα μετονομάστηκε σε Alpha News 98.7 με ενημερωτικό χαρακτήρα.
Με την κατανομή των συχνοτήτων τον Φεβρουάριο του 2002, λόγω της επιπρόσθετης αδειοδότησης των ραδιοφωνικών σταθμών από το Υπουργείο Τύπου και της ανακατομής των συχνοτήτων, ο σταθμός μεταφέρεται στη συχνότητα 98.9.
Στις αρχές του 2003 μετονομάζεται σε Alpha Radio ή Alpha 98,9. Τη Δευτέρα 19 Οκτωβρίου 2009 μετονομάζεται σε Θέμα 98.9, διατηρώντας τον ενημερωτικό χαρακτήρα του ενώ στις 20 Σεπτεμβρίου του επόμενου έτους, σε Ράδιο Εννέα (ως αδελφικός σταθμός του Channel 9). Την Τρίτη 29 Μαΐου 2012 παίρνει πίσω το παλιό του όνομα (Alpha 98,9) και συνεχίζει έτσι μέχρι και σήμερα.

Εμβέλεια

Ο σταθμός δεν έχει πανελλαδική εμβέλεια, αλλά από το 1999 ως Alpha News συνεργάζεται με τοπικούς ραδιοφωνικούς σταθμούς της Ελλάδας, αναπτύσσοντας ένα ευρύτατο δίκτυο αναμεταδοτών, στο σύνολο της επικράτειας, διαθέτοντας μέχρι σήμερα και αδελφικό σταθμό με αυτόνομο πρόγραμμα στη Θεσσαλονίκη ονόματι Alpha 96.5 (πρώην Ράδιο Κρόνος) ο οποίος εντάχθηκε στο δίκτυο και στον όμιλο Τσοτσορού όταν μετονομάστηκε το 2001 στον Alpha News Θεσσαλονίκης.

Ιδιοκτησία

Ο σταθμός άλλαξε πολλές φορές ιδιοκτησία στην ιστορία του. Μέχρι σήμερα, ο φορέας που διαχειρίζεται τον Alpha 98.9 είναι η Alpha Ραδιοφωνική Ανώνυμη Εταιρεία, η οποία συστάθηκε στα μέσα του 1989 με την επωνυμία Ξένια Ραδιοφωνική Ανώνυμος Εταιρεία και τον διακριτικό τίτλο Ξένια FM. Πρώτος του ιδιοκτήτης, ήταν ο όμιλος Κουλουκουντή ο οποίος ξεκίνησε το ραδιοφωνικό σταθμό με το όνομα Seven X, λίγους μήνες πριν το ομότιτλο τηλεοπτικό κανάλι (νυν ΣΚΑΪ).
Στα τέλη του 1999, ο σταθμός πουλήθηκε στη μητρική εταιρεία της δορυφορικής πλατφόρμας Alpha Digital Σύνθεσις, ιδιοκτησίας του επίσης νεοσύστατου Alpha TV, που ανήκε στον όμιλο Τσοτσορού, μεταφέρθηκε από το Μαρούσι (όπου στεγαζόταν μαζί με το μετονομασθέν Seven TV) στον Άγιο Ιωάννη Ρέντη, τροποποιήθηκε το καταστατικό του φορέα, μεταβάλλοντας την επωνυμία του στην τρέχουσα, και τον διακριτικό τίτλο στον Alpha News. Για σύντομο χρονικό διάστημα, αντιπρόεδρος του διοικητικού συμβουλίου του σταθμού, αναλαμβάνει ο Γιώργος Τράγκας. Την διετία 2003-2004, ο διακριτικός τίτλος της εταιρείας μεταβλήθηκε στο σημερινό όνομα του σταθμού σε Alpha Radio και Alpha 98,9.
Στα μέσα του 2005, ο σταθμός εξαγοράζεται από τον Δημήτρη Κοντομηνά και μεταφέρεται στην Παιανία ενώ ο Νίκος Χατζηνικολάου αναλαμβάνει την προεδρία του σταθμού για το πρώτο δίμηνο του 2007. Στα μέσα του 2008 εξαγοράζεται από τον γερμανικό όμιλο RTL και το επόμενο έτος επαναγοράζεται από τον Δημήτρη Κοντομηνά, ο οποίος μέχρι το 2011 αναλαμβάνει την προεδρία του σταθμού. Την περίοδο εκείνη, η κυπριακή εταιρεία Alpha Media Group Limited με έδρα τη Λευκωσία κατείχε το πλειοψηφικό πακέτο των μετοχών του σταθμού το οποίο πούλησε στην επίσης κυπριακή (και με έδρα τη Λευκωσία) Sixomen Limited και η οποία πραγματοποίησε αύξηση του μετοχικού της κεφαλαίου στον ιδιοκτησιακό φορέα του ραδιοφωνικού σταθμού.
Στα μέσα του 2010 ο φορέας μετονομάζεται σε Intertime Ραδιοφωνική Α.Ε. με τον διακριτικό τίτλο Intertime 98,9 ενώ δύο χρόνια μετά, ο φορέας ξαναπαίρνει την παλιά του επωνυμία και τον διακριτικό τίτλο. Στα μέσα του 2015, ο ραδιοφωνικός σταθμός μεταφέρεται στην Παλλήνη.
Το 2018 η Seilla Enterprises Limited (κυπριακή θυγατρική εταιρεία της Motor Oil συμφερόντων ομίλου Βαρδινογιάννη με έδρα την Λευκωσία) εξαγόρασε το 50,1% του ραδιοτηλεοπτικού Alpha, με το ραδιόφωνο να μεταφέρεται στην Κάτω Κηφισιά, και συγκεκριμένα στις εγκαταστάσεις όπου στεγάζονται το Star Channel και οι ραδιοφωνικοί σταθμοί Δρόμος FM 89.8, Λάμψη 92.3, Best 92.6, DeeJay 95.2, Rock FM 96.9 και Δίεση FM 101,3.